title: Регламент за изпълнение (ЕС) № 815/2012 на Комисията от 13 септември 2012 година за определяне на подробни правила за прилагането на Регламент (ЕС) № 904/2010 на Съвета по отношение на специалните режими за неустановени данъчнозадължени лица, предоставящи далекосъобщителни услуги, услуги за разпространение на радио и телевизия или електронни услуги на данъчно незадължени лица

text:
               14.9.2012

               BG

               Официален вестник на Европейския съюз

               L 249/3

         РЕГЛАМЕНТ ЗА ИЗПЪЛНЕНИЕ (ЕС) № 815/2012 НА КОМИСИЯТА
   от 13 септември 2012 година
   за определяне на подробни правила за прилагането на Регламент (ЕС) № 904/2010 на Съвета по отношение на специалните режими за неустановени данъчнозадължени лица, предоставящи далекосъобщителни услуги, услуги за разпространение на радио и телевизия или електронни услуги на данъчно незадължени лица
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (1), и по-специално член 44, параграф 1, член 44, параграф 2, втора алинея, член 45, параграфи 1 и 2 и член 51, параграф 1 от него,
   като има предвид, че:

               (1)

               Регламент (ЕС) № 904/2010 определя правилата за административното сътрудничество и борбата с измамите в областта на данъка върху добавената стойност (ДДС). Членове 44 и 45 от Регламент (ЕС) № 904/2010 специално се отнасят до обмена на информация, отнасяща се до специалните режими за далекосъобщителни услуги, услуги по разпространение на радио и телевизия или електронни услуги, предвидени в дял ХII, глава 6 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2). Тези специални режими се отнасят за данъчнозадължено лице, установено извън държавата членка по потребление, което декларира ДДС, дължим за съответните продажби в държавата членка по потребление, посредством електронен интерфейс в държавата членка по идентификация (обслужване на едно гише).

               (2)

               Част от информацията, свързана с транзакции, извършени по тези специални режими, ще бъде събирана и обменяна между държавите членки. По-конкретно това се отнася до обмена на идентификационни данни и събирането и обмена на данни от декларациите по ДДС, включително корекции на тези декларации, между държавите членки.

               (3)

               За да се гарантира, че информацията се обменя по еднообразен начин, е необходимо да се приемат техническите подробности за такъв обмен, включително общо електронно съобщение. Това би дало възможност също така за еднаквото развитие на техническите и функционалните спецификации, тъй като те ще следват регламентирана рамка.

               (4)

               Определена информация, свързана с промени в идентификационните данни, като изключването от специалните режими, доброволното прекратяване или промяната на държавата членка по идентификация, следва също така да бъде обменяна без забавяне по еднакъв начин, за да се даде възможност на държавите членки да следят за правилното прилагане на специалните режими и да се борят с измамите. За тази цел следва да се осигурят общи условия за електронния обмен на такава информация.

               (5)

               С цел да се ограничи до минимум административната тежест, е необходимо да се установят определени изисквания към електронния интерфейс, които да улесняват подаването на идентификационна информация и на декларации по ДДС от данъчнозадължените лица. Държавите членки следва да не бъдат възпрепятствани да осигуряват допълнителни функционални възможности за допълнително намаляване на административната тежест.

               (6)

               С цел да се гарантира, че информацията, свързана с регистрирането по режима, и декларациите по ДДС, изготвени по режима, могат да се предават и обработват ефективно, държавите членки следва да разработят свой електронен интерфейс по еднообразен начин. Поради това е необходимо да се създаде общо електронно съобщение за предаването на тази информация.

               (7)

               Необходимо е да се изясни информацията, която трябва да бъде подавана в случаите, когато за конкретен период не са извършени продажби по специалните режими в една или във всички държави членки.

               (8)

               С оглед да се даде възможност на държавите членки и на данъчнозадължените лица да се позовават на декларациите по ДДС по еднозначен начин в тяхната последваща кореспонденция, включително за плащането на данъка, държавата членка по идентификация следва да определи уникален референтен номер на всяка декларация по ДДС.

               (9)

               Настоящият регламент следва да се прилага от същата дата, от която се прилагат членове 44 и 45 от Регламент (ЕС) № 904/2010.

               (10)

               Мерките, предвидени в настоящия регламент, са в съответствие със становището на Постоянния комитет по административно сътрудничество,

         ПРИЕ НАСТОЯЩИЯ РЕГЛАМЕНТ:
   Член 1
   Определения
   За целите на настоящия регламент се прилагат следните определения:

               1)

               „режим извън Съюза“ означава специален режим за далекосъобщителните услуги, услугите по разпространение на радио и телевизия или електронните услуги, предоставяни от данъчнозадължени лица, които не са установени в рамките на Общността, както е предвидено в дял XII, глава 6, раздел 2 от Директива 2006/112/ЕО;

               2)

               „режим в Съюза“ означава специален режим за далекосъобщителните услуги, услугите по разпространение на радио и телевизия или електронните услуги, предоставяни от данъчнозадължени лица, установени в рамките на Общността, но не в държавата членка по потребление, предвиден в дял XII, глава 6, раздел 3 от Директива 2006/112/ЕО;

               3)

               „специални режими“ означава режим извън Съюза и режим в Съюза.

         Член 2
   Функционални възможности на електронния интерфейс
   Електронният интерфейс в държавата членка по идентификация, чрез който данъчнозадълженото лице регистрира използването на един от специалните режими и посредством който лицето подава на държавата членка по идентификация декларацията за данъка върху добавената стойност (ДДС) по тази схема, има следните функционални възможности:

               а)

               той трябва да предлага възможност за запаметяване на идентификационните данни съгласно член 361 от Директива 2006/112/ЕО или на декларацията по ДДС по силата на членове 365 и 369ж от Директива 2006/112/ЕО, преди да бъдат подадени;

               б)

               той трябва да позволява на данъчнозадълженото лице да подаде съответната информация, свързана с декларациите по ДДС, посредством електронно прехвърляне на файл в съответствие с условията, определени от държавата членка по идентификация.

         Член 3
   Предаване на идентификационна информация
   1.   Посредством мрежата CCN/CSI държавата членка по идентификация изпраща на останалите държави членки следното:

               а)

               информация за идентифициране на данъчнозадълженото лице, което използва режима извън Съюза;

               б)

               сходни данни за идентифициране на данъчнозадълженото лице, което използва режим в Съюза;

               в)

               определения идентификационен номер.

         За предаване на информацията, посочена в първа алинея, се използва общото електронно съобщение, определено в приложение I. Колона Б от общото електронно съобщение, определено в приложение I, се използва за режима извън Съюза, а колона В от общото електронно съобщение се използва за режима в Съюза.
   2.   Държавата членка по идентификация без забавяне информира другите държави членки посредством мрежата CCN/CSI, като използва общото електронно съобщение, определено в приложение II към настоящия регламент, когато данъчнозадълженото лице:

               а)

               е изключено от един от специалните режими;

               б)

               доброволно престава да използва един от специалните режими;

               в)

               променя държавата членка по идентификация в рамките на режима в Съюза.

         Член 4
   Подаване на декларация по ДДС от данъчнозадължено лице
   1.   Данъчнозадълженото лице подава на държавата членка по идентификация декларацията по ДДС с данните съгласно членове 365 и 369ж от Директива 2006/112/ЕО, като използва общото електронно съобщение, определено в приложение III към настоящия регламент. Колона Б от общото електронно съобщение, определено в приложение III, се използва за режима извън Съюза, а колона В от общото електронно съобщение се използва за режима в Съюза.
   2.   Когато дадено данъчнозадължено лице не доставя услуги по специалните режими в никоя държава членка през периода за деклариране, се попълва нулева декларацията по ДДС. За тази цел от общото електронно съобщение, определено в приложение III, за режима в Съюза се попълват само полета 1, 2 и 21, а полета 1, 2 и 11 се попълват за режима извън Съюза.
   3.   От данъчнозадълженото лице се изисква само да въведе доставките, свързани с дадена държава членка по потребление и от държава членка по установяване, ако в периода за деклариране са били доставени услуги по специалните схеми съответно във или от тази държава членка.
   Член 5
   Предаване на информация, съдържаща се в декларация по ДДС
   Информацията, съдържаща се в декларация по ДДС, посочена в член 4, параграф 1, се изпраща от държавата членка по идентификация посредством мрежата CCN/CSI на всяка държава членка по потребление и на всяко предприятие, посочени в декларацията по ДДС, като се използва общото електронно съобщение, определено в приложение III към настоящия регламент.
   За целите на първа алинея държавата членка по идентификация изпраща на държавата членка по потребление и установяване, в която или от която са били извършени доставки, общата информация, съдържаща се в част 1 на общото електронно съобщение, определено в приложение III, заедно с информацията в част 2 на това общото електронно съобщение, свързана с тази конкретна държавата членка по потребление или установяване.
   Държавата членка по идентификация изпраща информацията, съдържаща се в декларацията по ДДС само на тези държави членки, които са били посочени в тази декларация по ДДС.
   Член 6
   Уникален референтен номер
   Информацията, предавана по силата на член 5, съдържа референтен номер, определен от държавата членка по идентификация, който е уникален за конкретната декларация по ДДС.
   Член 7
   Корекции на декларациите по ДДС
   Държавата членка по идентификация дава право на данъчнозадълженото лице да коригира декларации по ДДС посредством електронния интерфейс, посочен в член 2. Държавата членка по идентификация изпраща информацията относно корекциите на засегнатата(ите) държава(и) членка(и) по потребление и установяване в съответствие с член 5 и посочва датата и часа на тази информация.
   Член 8
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.

   Прилага се от 1 януари 2015 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 септември 2012 година.

            За Комисията

            Председател

         José Manuel BARROSO

      (1)  ОВ L 268, 12.10.2010 г., стр. 1.

      (2)  ОВ L 347, 11.12.2006 г., стр. 1.

      ПРИЛОЖЕНИЕ I

         Идентификационни данни

                  Колона А

                  Колона Б

                  Колона В

                  Номер на полето

                  Режим извън Съюза

                  Режим в Съюза

                  1

                  Индивидуален идентификационен номер по ДДС, определен от държавата членка по идентификация в съответствие с член 362 от Директива 2006/112/ЕО (1)

                  Индивидуален идентификационен номер по ДДС, определен от държавата членка по идентификация в съответствие с член 369г от Директива 2006/112/ЕО, включително кода на държавата

                  2

                  Национален данъчен номер, ако има такъв

                  3

                  Наименование на дружеството

                  Наименование на дружеството

                  4

                  Търговско(и) наименование(я) на дружеството, ако се различава(т) от наименованието на дружеството

                  Търговско(и) наименование(я) на дружеството, ако се различава(т) от наименованието на дружеството

                  5

                  Пълен пощенски адрес (2)

                  Пълен пощенски адрес (3)

                  6

                  Държава, в която е мястото на стопанска дейност на данъчнозадълженото лице

                  Държава, в която е мястото на стопанска дейност на данъчнозадълженото лице, ако не е в Съюза

                  7

                  Адрес за електронна поща на данъчнозадълженото лице

                  Адрес за електронна поща на данъчнозадълженото лице

                  8

                  Уебсайт(ове) на данъчнозадълженото лице, ако са на разположение

                  Уебсайт(ове) на данъчнозадълженото лице, ако са на разположение

                  9

                  Лице за контакт

                  Лице за контакт

                  10

                  Телефонен номер

                  Телефонен номер

                  11

                  Номер IBAN или OBAN

                  Номер IBAN

                  12

                  Номер BIC

                  Номер BIC

                  13.1

                  Индивидуален(ни) идентификационен(ни) номер(а) по ДДС или ако не са на разположение, данъчен(ни) референтен(ни) номер(а), определени от държавата(ите) членка(и), в които данъчнозадълженото лице има постоянен(ни) обект(и) (4), които са различни от държавата членка по идентификация

                  14.1

                  Пълен(ни) пощенски адрес(и) и търговско(и) наименование(я) на постоянните обекти (5), които не са в държавата членка по идентификация

                  15.1

                  Идентификационен(ни) номер(а) по ДДС, определени от държавата(ите) членка(и) на неустановено данъчнозадължено лице (6)

                  16

                  Електронна декларация, че данъчнозадълженото лице не е регистрирано по ДДС в Съюза

                  17

                  Начална дата на използването на режима (7)

                  Начална дата на използването на режима (8)

                  18

                  Дата на искането на данъчнозадълженото лице за регистрация по режима

                  Дата на искането на данъчнозадълженото лице за регистрация по режима

                  19

                  Дата на решението за регистрация, взето от държавата членка по идентификация

                  Дата на решението за регистрация, взето от държавата членка по идентификация

                  20

                  Индикация дали данъчнозадълженото лице е група по ДДС (9)

                  21

                  Индивидуален(ни) идентификационен(ни) номер(а) по ДДС, определени от държавата членка по идентификация в съответствие с член 362 или 369г от Директива 2006/112/ЕО, ако лицето(ата) е/са използвало(и) преди това някой от режимите.

                  Индивидуален(ни) идентификационен(ни) номер(а) по ДДС, определени от държавата членка по идентификация в съответствие с член 362 или 369г от Директива 2006/112/ЕО, ако лицето(ата) е/са използвало(и) преди това някой от режимите.

         (1)  Да се следва формат: EUxxxyyyyyz, където: xxx е 3-цифреният код по ISO на ДЧИ; yyyyy е 5-цифреният номер, даден от ДЧИ; и z е контролна цифра.

         (2)  Пощенски код се посочва, когато има такъв.

         (3)  Пощенски код се посочва, когато има такъв.

         (4)  Когато съществува повече от един постоянен обект, използвайте полета 13.1, 13.2 и т.н.

         (5)  Когато съществува повече от един постоянен обект, използвайте полета 14.1, 14.2 и т.н.

         (6)  Когато има повече от един идентификационен номер по ДДС, определен по държавата(ите) членка(и) като неустановено данъчнозадължено лице, използвайте полета 15.1, 15.2 и т.н.

         (7)  В определени ограничени случаи това може да е преди датата на регистриране в режима.

         (8)  В определени ограничени случаи това може да е преди датата на регистриране в режима.

         (9)  Това представлява обикновена отметка да/не.

      ПРИЛОЖЕНИЕ II

         Подробности относно статута на данъчнозадължено лице в регистъра на държавата членка по идентификация

                  Индивидуален идентификационен номер по ДДС, определен от държавата членка по идентификация, включително кода на държавата

                  Дата, от която е в сила промяната

                  Причина за промяна на статута на данъчнозадължено лице в регистъра, като се използват следните кодове:

                              (1)

                              Данъчнозадълженото лице е нотифицирало държавата членка по идентификация, че повече не предоставя далекосъобщителни услуги, услуги по разпространение на радио и телевизия или електронни услуги.

                              (2)

                              От държавата членка по идентификация се приема, че облагаемите дейности на данъчнозадълженото лице, обхванати от специалния режим, са преустановени.

                              (3)

                              Данъчнозадълженото лице повече не отговаря на условията, необходими за използването на специалния режим.

                              (4)

                              Данъчнозадълженото лице продължава да не спазва правилата на специалния режим.

                              (5)

                              Данъчнозадълженото лице е поискало доброволно да напусне режима.

                              (6)

                              Данъчнозадълженото лице е поискало да бъде идентифицирано в нова държава членка по идентификация.

      ПРИЛОЖЕНИЕ III

         Декларации по ДДС

                     Част 1:   Обща информация

                  Колона А

                  Колона Б

                  Колона В

                  Номер на полето

                  Режим извън Съюза

                  Режим в Съюза

                     Уникален референтен номер
                      (1):

                  1

                  Индивидуален идентификационен номер по ДДС, определен от държавата членка по идентификация в съответствие с член 362 от Директива 2006/112/ЕО

                  Индивидуален идентификационен номер по ДДС, определен от държавата членка по идентификация в съответствие с член 369г от Директива 2006/112/ЕО, включително кода на държавата

                  2

                  Период на ДДС (2)

                  Период на ДДС (3)

                  2a

                  Начална дата и крайна дата на периода (4)

                  Начална дата и крайна дата на периода (5)

                  3

                  Валута

                  Валута

                     Част 2:   За всяка държава членка по потребление, в която се дължи ДДС
                      (6)

                  2а)   Доставки, извършени от мястото на стопанска дейност или постоянен обект в държавата членка по идентификация

                  4.1

                  Код на държавата членка по потребление

                  Код на държавата членка по потребление

                  5.1

                  Стандартна ставка на ДДС в държавата членка по потребление

                  Стандартна ставка на ДДС в държавата членка по потребление

                  6.1

                  Намалена ставка на ДДС в държавата членка по потребление

                  Намалена ставка на ДДС в държавата членка по потребление

                  7.1

                  Данъчна основа при стандартна ставка

                  Данъчна основа при стандартна ставка

                  8.1

                  Сума на ДДС при стандартна ставка

                  Сума на ДДС при стандартна ставка

                  9.1

                  Данъчна основа при намалена ставка

                  Данъчна основа при намалена ставка

                  10.1

                  Сума на ДДС при намалена ставка

                  Сума на ДДС при намалена ставка

                  11.1

                  Обща сума на дължимия ДДС

                  Общата сума на дължимия ДДС за доставките на услуги, извършени от мястото на стопанска дейност или от постоянен обект в държавата членка по идентификация

                  2б)   Доставки, извършени от постоянните обекти извън държавата членка по идентификация
                      (7)

                  12.1

                  Код на държавата членка по потребление

                  13.1

                  Стандартна ставка на ДДС в държавата членка по потребление

                  14.1

                  Намалена ставка на ДДС в държавата членка по потребление

                  15.1

                  Индивидуален идентификационен номер по ДДС или ако не е на разположение, данъчния референтен номер, определен от държавата членка по постоянен обект, включително код на държавата

                  16.1

                  Данъчна основа при стандартната ставка

                  17.1

                  Сума на дължимия ДДС при стандартната ставка

                  18.1

                  Данъчна основа при намалената ставка

                  19.1

                  Сума на дължимия ДДС при намалената ставка

                  20.1

                  Обща дължима сума по ДДС за доставки на услуги, извършени от постоянен обект извън държавата членка по идентификация.

                  2в)   Общ сбор за мястото на стопанска дейност или постоянен обект в държавата членка по идентификация и всички постоянни обекти във всички други държави членки

                  21.1

                  Обща сума на дължимия ДДС от всички обекти (поле 11.1 + поле 11.2 … + поле 20.1 + поле 20.2 …)

         (1)  Уникалният референтен номер, както е определен от държавата членка по идентификация, се състои от кода на ДЧИ/номера по ДДС/период — т.е. GB/xxxxxxxxx/Q1.yy + добавете времеви маркер на всяка версия. Номерът се дава от държавата членка по идентификация преди предаване на декларацията на другите засегнати държави членки.

         (2)  Отнася се за календарни тримесечия: Q1.yyyy – Q2.yyyy – Q3.yyyy Q4.yyyy.

         (3)  Отнася се за календарни тримесечия: Q1.yyyy – Q2.yyyy – Q3.yyyy Q4.yyyy.

         (4)  Попълва се само в случаите, когато данъчнозадълженото лице представя повече от една декларация по ДДС за едно и също тримесечие. Отнася се за календарни дни: дд.мм.гггг—дд.мм.гггг.

         (5)  Попълва се само в случаите, когато данъчнозадълженото лице представя повече от една декларация по ДДС за едно и също тримесечие. Отнася се за календарни дни: дд.мм.гггг—дд.мм.гггг.

         (6)  Когато има повече от една държава членка по потребление (или ако в една държава членка по потребление е имало промяна на ставката на ДДС в хода на тримесечието), използвайте полета 4.2, 5.2, 6.2 и т.н.

         (7)  Когато има повече от едно установяване, използвайте полета 12.1.2, 13.1.2. 14.1.2 и т.н.


title: Регламент за изпълнение (ЕС) № 938/2014 на Комисията от 2 септември 2014 година за започване на разследване във връзка с възможното заобикаляне на антидъмпинговите мерки, наложени с Регламент (ЕС) № 502/2013 на Съвета върху вноса на велосипеди с произход от Китайската народна република, чрез внос на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините, и за въвеждане на регистрационен режим за този внос

text:
               3.9.2014

               BG

               Официален вестник на Европейския съюз

               L 263/5

         РЕГЛАМЕНТ ЗА ИЗПЪЛНЕНИЕ (ЕС) № 938/2014 НА КОМИСИЯТА
   от 2 септември 2014 година
   за започване на разследване във връзка с възможното заобикаляне на антидъмпинговите мерки, наложени с Регламент (ЕС) № 502/2013 на Съвета върху вноса на велосипеди с произход от Китайската народна република, чрез внос на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините, и за въвеждане на регистрационен режим за този внос
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 13, параграф 3 и член 14, параграф 5 от него,
   след като информира държавите членки,
   като има предвид, че:
   А.   ИСКАНЕ

               (1)

               Европейската комисия („Комисията“) получи искане в съответствие с член 13, параграф 3 и член 14, параграф 5 от основния регламент за разследване на възможното заобикаляне на антидъмпинговите мерки, наложени върху вноса на велосипеди с произход от Китайската народна република, и за въвеждане на регистрационен режим за вноса на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините.

               (2)

               Искането бе подадено на 23 юли 2014 г. от Европейската асоциация на производителите на велосипеди (ЕВМА) от името на 15 производители на велосипеди от Съюза.

         Б.   ПРОДУКТ

               (3)

               Продуктът, разглеждан във връзка с възможното заобикаляне, са велосипеди (включително велосипеди на три колела за пренасяне на товари, но с изключение на велосипеди с едно колело) без двигател, понастоящем класирани в кодове по КН 8712 00 30 и ex 8712 00 70 и с произход от Китайската народна република („разглежданият продукт“).

               (4)

               Продуктът, предмет на разследването, е същият като определения в предходното съображение, но е изпращан от Камбоджа, Пакистан и Филипините, независимо дали е деклариран с произход от Камбоджа, Пакистан и Филипините, понастоящем класиран в същите кодове по КН като разглеждания продукт („продуктът, предмет на разследването“).

         В.   СЪЩЕСТВУВАЩИ МЕРКИ

               (5)

               Действащите понастоящем мерки, които евентуално се заобикалят, са антидъмпинговите мерки, наложени с Регламент (ЕС) № 502/2013 на Съвета (2).

         Г.   ОСНОВАНИЯ

               (6)

               Искането съдържа достатъчно prima facie доказателства, че антидъмпинговите мерки върху вноса на велосипеди с произход от Китайската народна република се заобикалят посредством претоварване през Камбоджа, Пакистан и Филипините и операции по комплектуване, извършвани в тези държави.

               (7)

               Представените prima facie доказателства са описаните по-долу.

               (8)

               От искането става ясно, че след налагането на мерките и разширяването на техния обхват с Регламент за изпълнение (ЕС) № 501/2013 на Съвета (3), така че да включват вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от тези държави, е настъпила значителна промяна в схемите на търговия, включващи износ от Китайската народна република, Камбоджа, Пакистан и Филипините за Съюза, като за такава промяна няма достатъчно основание или икономическа обосновка освен налагането на митото.

               (9)

               Тази промяна изглежда произтича от претоварването на велосипеди с произход от Китайската народна република през Камбоджа, Пакистан и Филипините за Съюза и от операциите по комплектуване, извършвани в Камбоджа, Пакистан и Филипините.

               (10)

               Освен това искането съдържа достатъчно prima facie доказателства за това, че коригиращият ефект от съществуващите антидъмпингови мерки, прилагани по отношение на разглеждания продукт, намалява както в количествен, така и в ценови аспект. Вносът на значителни количества от продукта, предмет на разследването, изглежда е заменил вноса на разглеждания продукт. Освен това са налице достатъчно prima facie доказателства за това, че вносът на продукта, предмет на разследването, се извършва по цени, по-ниски от непричиняващата вреда цена, определена в рамките на разследването, довело до съществуващите мерки.

               (11)

               На последно място, искането съдържа достатъчно prima facie доказателства за това, че цените на продукта, предмет на разследването, са дъмпингови по отношение на установената по-рано нормална стойност за разглеждания продукт.

               (12)

               В случай че в хода на разследването се установят практики на заобикаляне през Камбоджа, Пакистан и Филипините, които са различни от претоварването и операциите по комплектуване и които попадат обхвата на член 13 от основния регламент, тези практики също могат да бъдат предмет на разследването.

         Д.   ПРОЦЕДУРА

               (13)

               С оглед на изложеното по-горе Комисията заключи, че са налице достатъчно доказателства, които обосновават започването на разследване на основание член 13, параграф 3 от основния регламент и въвеждането на регистрационен режим за вноса на продукта, предмет на разследването, независимо дали е деклариран с произход от Камбоджа, Пакистан и Филипините, в съответствие с член 14, параграф 5 от основния регламент.

         а)   Въпросници

               (14)

               За да получи информацията, която смята за необходима с оглед на извършваното от нея разследване, Комисията ще изпрати въпросници на известните износители/производители и на известните сдружения на износители/производители в Камбоджа, Пакистан и Филипините, на известните износители/производители и на известните сдружения на износители/производители в Китайската народна република, на известните вносители и на известните сдружения на вносители в Съюза, както и на органите в Китайската народна република, Камбоджа, Пакистан и Филипините. Ако е необходимо, информация може да бъде поискана и от промишлеността на Съюза.

               (15)

               Във всеки случай всички заинтересовани страни следва да се свържат своевременно с Комисията преди изтичането на срока, определен в член 3 от настоящия регламент, и да поискат въпросник в срока, определен в член 3, параграф 1 от настоящия регламент, като се има предвид, че срокът, определен в член 3, параграф 2 от настоящия регламент, важи за всички заинтересовани страни.

               (16)

               Органите в Китайската народна република, Камбоджа, Пакистан и Филипините ще бъдат съответно уведомени за започването на разследването.

         б)   Събиране на информация и провеждане на изслушвания

               (17)

               Всички заинтересовани страни се приканват да изложат становищата си в писмен вид и да предоставят доказателства в тяхна подкрепа. Наред с това Комисията може да изслуша заинтересованите страни, при условие че те отправят писмено искане, от което да е видно, че са налице конкретни основания те да бъдат изслушани.

         в)   Освобождаване на внос от регистрационен режим или от мерки

               (18)

               В съответствие с член 13, параграф 4 от основния регламент вносът на продукта, предмет на разследването, може да бъде освободен от регистрационен режим или от мерките, ако не представлява заобикаляне.

               (19)

               Тъй като възможното заобикаляне се осъществява извън Съюза, в съответствие с член 13, параграф 4 от основния регламент на производители в Камбоджа, Пакистан и Филипините на велосипеди (включително велосипеди на три колела за пренасяне на товари, но с изключение на велосипеди с едно колело) без двигател, може да бъде предоставено освобождаване, ако покажат, че не са свързани (4) с производител, спрямо когото се прилагат мерките (5), и ако бъде установено, че не участват в практики на заобикаляне, определени в член 13, параграфи 1 и 2 от основния регламент. Производителите, желаещи да получат освобождаване, следва да отправят надлежно подкрепено с доказателства искане в срока, посочен в член 3, параграф 3 от настоящия регламент.

         Е.   РЕГИСТРАЦИОНЕН РЕЖИМ

               (20)

               В съответствие с член 14, параграф 5 от основния регламент по отношение на вноса на продукта, предмет на разследването, следва да бъде въведен регистрационен режим, за да се гарантира, че ако в хода на разследването се установи заобикаляне, могат да бъдат наложени антидъмпингови мита в подходящ размер, считано от датата на въвеждане на регистрация на този внос, изпращан от Камбоджа, Пакистан и Филипините.

         Ж.   СРОКОВЕ

               (21)

               В интерес на доброто административно управление следва да се определят срокове, в които:

                           —

                           заинтересованите страни могат да заявят своя интерес пред Комисията, да представят становищата си в писмен вид и да подадат попълнен въпросник или всякаква друга информация, която да бъде взета предвид в хода на разследването,

                           —

                           производителите от Камбоджа, Пакистан и Филипините могат да поискат освобождаване от регистрационния режим по отношение на вноса или от мерките,

                           —

                           заинтересованите страни могат да отправят писмено искане да бъдат изслушани от Комисията.

               (22)

               Обръща се внимание на обстоятелството, че упражняването на повечето процедурни права, установени в основния регламент, зависи от това дали страната е заявила своя интерес в сроковете, посочени в член 3 от настоящия регламент.

         З.   НЕОКАЗВАНЕ НА СЪДЕЙСТВИЕ

               (23)

               В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.

               (24)

               Ако се установи, че заинтересована страна е предоставила невярна или подвеждаща информация, тази информация не се взема предвид и може да се използват наличните факти.

               (25)

               Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването за тази страна може да бъде по-неблагоприятен, отколкото ако тя е съдействала.

         И.   ГРАФИК НА РАЗСЛЕДВАНЕТО

               (26)

               В съответствие с член 13, параграф 3 от основния регламент разследването ще бъде приключено в срок от девет месеца от датата на публикуване на настоящия регламент в Официален вестник на Европейския съюз.

         Й.   ОБРАБОТКА НА ЛИЧНИТЕ ДАННИ

               (27)

               Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета (6).

         K.   СЛУЖИТЕЛ ПО ИЗСЛУШВАНИЯТА

               (28)

               Заинтересованите страни могат да поискат намесата на служителя по изслушванията към генерална дирекция „Търговия“. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до преписката, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни упражняват в пълна степен правото си на защита.

               (29)

               Искането за изслушване от служителя по изслушванията следва да бъде направено в писмена форма и да бъде надлежно обосновано. Служителят по изслушванията ще предостави също така възможност да се проведе изслушване на страните, което да позволи да бъдат представени различни гледни точки и да бъдат изложени контрааргументи.

               (30)

               За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на генерална дирекция „Търговия“: http://ec.europa.eu/commission_2010-2014/degucht/contact/hearing-officer/,

         ПРИЕ НАСТОЯЩИЯ РЕГЛАМЕНТ:
   Член 1
   Започва разследване в съответствие с член 13, параграф 3 от Регламент (ЕО) № 1225/2009, с цел да се определи дали с вноса в Съюза на велосипеди (включително велосипеди на три колела за пренасяне на товари, но с изключение на велосипеди с едно колело) без двигател, понастоящем класирани в кодове по КН ex 8712 00 30 и ex 8712 00 70 (кодове по ТАРИК 8712003020 и 8712007092), изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините, се заобикалят мерките, наложени с Регламент (ЕС) № 502/2013.
   Член 2
   В съответствие с член 13, параграф 3 и член 14, параграф 5 от Регламент (ЕО) № 1225/2009 митническите органи предприемат целесъобразни мерки за въвеждане на регистрационен режим за посочения в член 1 от настоящия регламент внос в Съюза.
   Срокът на регистрационния режим изтича девет месеца след датата на влизане в сила на настоящия регламент.
   С регламент Комисията може да възложи на митническите органи да прекратят регистрационния режим по отношение на вноса в Съюза на продукти, произведени от производители, подали искане за освобождаване от регистрационен режим, за които е констатирано, че отговарят на условията за предоставяне на освобождаване.
   Член 3

               1)

               Въпросниците трябва да бъдат поискани от Комисията в срок от 15 дни от датата на публикуване на настоящия регламент в Официален вестник на Европейския съюз.

               2)

               Ако представените от заинтересованите страни изложения трябва да бъдат взети предвид по време на разследването, страните трябва да заявят своя интерес пред Комисията, като се свържат с нея, представят становищата си в писмена форма и подадат попълнения въпросник или всяка друга информация в срок от 37 дни от датата на публикуване на настоящия регламент в Официален вестник на Европейския съюз, освен ако не е посочено друго.

               3)

               Производителите в Камбоджа, Пакистан и Филипините, които искат освобождаване от регистрационния режим по отношение на вноса или от мерките, трябва да представят надлежно подкрепено с доказателства искане за това в същия 37-дневен срок.

               4)

               Заинтересованите страни могат също така да поискат да бъдат изслушани от Комисията в същия 37-дневен срок.

               5)

               От заинтересованите страни се изисква да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които трябва да бъдат предадени на CD-ROM или DVD на ръка или с препоръчана поща. Чрез използване на електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа, озаглавен „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ЗАЩИТА НА ТЪРГОВИЯТА“, публикуван на уебсайта на генерална дирекция „Търговия“: http://trade.ec.europa.eu/doclib/docs/2011/june/tradoc_148003.pdf. Заинтересованите страни трябва да посочат своето име, адрес, номер на телефон и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително и принципите, които се прилагат по отношение на изявленията, подадени по електронна поща, заинтересованите страни могат да направят справка с указанията за комуникация със заинтересованите страни, посочени по-горе.

         Всички писмени изявления, включително информацията, която се изисква по силата на настоящия регламент, попълненият въпросник и кореспонденцията, предоставени от заинтересованите страни на поверителна основа, трябва да бъдат обозначени с надпис „Limited“ („С ограничен достъп“) (7) и в съответствие с член 19, параграф 2 от основния регламент трябва да бъдат придружени от неповерителна версия, обозначена с надпис „For inspection by interested parties“ („За справка на заинтересованите страни“).
   Адрес на Комисията за кореспонденция:

               European Commission

               Directorate-General for Trade

               Directorate H

               Office: CHAR 04/039

               1049 Bruxelles/Brussel

               BELGIQUE/BELGIË

               Електронна поща: TRADE-R608-BICYCLES-CIR@ec.europa.eu

         Член 4
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 септември 2014 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  Регламент (ЕС) № 502/2013 на Съвета от 29 май 2013 г. за изменение на Регламент за изпълнение (ЕС) № 990/2011 за налагане на окончателно антидъмпингово мито върху вноса на велосипеди с произход от Китайската народна република след провеждането на междинно преразглеждане съгласно член 11, параграф 3 от Регламент (ЕО) № 1225/2009 (ОВ L 153, 5.6.2013 г., стр. 17).

      (3)  Регламент за изпълнение (ЕС) № 501/2013 на Съвета от 29 май 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 990/2011 върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис (ОВ L 153, 5.6.2013 г., стр. 1).

      (4)  В съответствие с член 143 от Регламент (ЕИО) № 2454/93 на Комисията (ОВ L 253, 11.10.1993 г., стр. 1), отнасящ се до прилагането на Митническия кодекс на Общността, се счита, че лицата са свързани само ако: a) едното лице е служител или управител в предприятието на другото лице; б) са юридически признати търговски партньори; в) са работодател и служител; г) което и да е лице пряко или косвено притежава, контролира или държи 5 % или повече от свободно прехвърлимите дялове или акции с право на глас във всяко от предприятията; д) едното лице пряко или косвено контролира другото; е) двете лица са пряко или косвено контролирани от трето лице; ж) двете лица заедно контролират пряко или косвено трето лице; или з) са членове на едно и също семейство. Лицата се смятат за членове на едно и също семейство само ако се намират в едно от следните отношения: i) съпруг и съпруга, ii) родител и дете, iii) брат и сестра (пълнокръвни или еднокръвни/едноутробни), iv) дядо/баба и внуци, v) чичо (вуйчо, свако)/леля (стринка) и племенници, vi) тъст, тъща, свекър, свекърва и зет или снаха, vii) зет (шурей) и снаха (зълва, балдъза и пр.). В този контекст „лице“ означава всяко физическо или юридическо лице.

      (5)  При все това, дори ако производителите са свързани по смисъла на горепосоченото с дружества, по отношение на които се прилагат действащите мерки относно вноса с произход от Китайската народна република (първоначалните антидъмпингови мерки), все пак може да бъде предоставено освобождаване, ако липсват доказателства, че отношенията с дружествата, по отношение на които се прилагат първоначалните мерки, са установени или използвани за заобикаляне на първоначалните мерки.

      (6)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (7)  Документ, който е обозначен с „Limited“, се счита за поверителен в съответствие с член 19 от Регламент (ЕО) № 1225/2009 на Съвета (ОВ L 343, 22.12.2009 г., стр. 51) и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).


title: Регламент за изпълнение (ЕС) 2015/223 на Комисията от 12 февруари 2015 година за установяване на стандартни стойности при внос с цел определяне на входната цена на някои плодове и зеленчуци

text:
               13.2.2015

               BG

               Официален вестник на Европейския съюз

               L 37/5

         РЕГЛАМЕНТ ЗА ИЗПЪЛНЕНИЕ (ЕС) 2015/223 НА КОМИСИЯТА
   от 12 февруари 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 февруари 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  EG

                  138,6

                  IL

                  97,8

                  MA

                  87,0

                  TR

                  113,2

                  ZZ

                  109,2

                  0707 00 05

                  EG

                  191,6

                  JO

                  217,9

                  TR

                  195,8

                  ZZ

                  201,8

                  0709 91 00

                  EG

                  57,5

                  ZZ

                  57,5

                  0709 93 10

                  MA

                  225,7

                  TR

                  232,1

                  ZZ

                  228,9

                  0805 10 20

                  EG

                  46,8

                  IL

                  75,5

                  MA

                  54,3

                  TN

                  50,6

                  TR

                  67,8

                  ZZ

                  59,0

                  0805 20 10

                  IL

                  146,2

                  MA

                  107,7

                  ZZ

                  127,0

                  0805 20 30, 0805 20 50, 0805 20 70, 0805 20 90

                  EG

                  74,4

                  IL

                  143,3

                  JM

                  116,6

                  MA

                  111,0

                  TR

                  80,4

                  ZZ

                  105,1

                  0805 50 10

                  TR

                  65,0

                  ZZ

                  65,0

                  0808 10 80

                  BR

                  65,7

                  CL

                  89,9

                  CN

                  119,5

                  MK

                  22,6

                  US

                  197,5

                  ZZ

                  99,0

                  0808 30 90

                  CL

                  291,0

                  ZA

                  121,4

                  ZZ

                  206,2

         (1)  Номенклатура на държавите, определена с Регламент (ЕО) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите текст от значение за ЕИП (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2017/807 на Комисията от 11 май 2017 година за дерогация от Регламент за изпълнение (ЕС) № 809/2014 по отношение на крайния срок за подаване на единното заявление, заявленията за помощ или исканията за плащане, крайния срок за съобщаване на измененията на единното заявление или на искането за плащане, както и крайния срок за заявленията за предоставяне на права на плащане или увеличаване на стойността на правата на плащане съгласно схемата за основно плащане, за 2017 г.

text:
               12.5.2017

               BG

               Официален вестник на Европейския съюз

               L 121/35

         РЕГЛАМЕНТ ЗА ИЗПЪЛНЕНИЕ (ЕС) 2017/807 НА КОМИСИЯТА
   от 11 май 2017 година
   за дерогация от Регламент за изпълнение (ЕС) № 809/2014 по отношение на крайния срок за подаване на единното заявление, заявленията за помощ или исканията за плащане, крайния срок за съобщаване на измененията на единното заявление или на искането за плащане, както и крайния срок за заявленията за предоставяне на права на плащане или увеличаване на стойността на правата на плащане съгласно схемата за основно плащане, за 2017 г.
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 78, първа алинея, буква б) и член 78, втора алинея от него,
   като има предвид, че:

               (1)

               В Регламент за изпълнение (ЕС) № 809/2014 на Комисията (2) са указани крайният срок за подаване на единното заявление, заявленията за помощ или исканията за плащане, крайният срок за съобщаване на измененията на единното заявление или на искането за плащане, както и крайният срок за подаване на заявленията за предоставяне на права на плащане или увеличаване на стойността на правата на плащане съгласно схемата за основно плащане.

               (2)

               Няколко държави членки въвеждат промени в своята административна система за директни плащания, които включват, inter alia, структурни промени в системата за идентификация на земеделските парцели и реорганизация на информационните технологии. Тези промени съвпадат с важна стъпка в процеса на задължителното въвеждане на геопространственото приложение за помощ. В резултат на това тези държави членки са изправени пред административни затруднения.

               (3)

               Създалата се ситуация затруднява бенефициерите при подаването на единното заявление, заявленията за помощ или исканията за плащане, както и на заявленията за предоставяне на права на плащане или увеличаване на стойността на правата на плащане съгласно схемата за основно плащане, в сроковете, предвидени в член 13, параграф 1 и член 22, параграф 1 от Регламент за изпълнение (ЕС) № 809/2014.

               (4)

               С оглед на това е целесъобразно да се предвиди дерогация от член 13, параграф 1 и член 22, параграф 1 от Регламент за изпълнение (ЕС) № 809/2014, с която да се даде възможност на държавите членки да определят за 2017 г. краен срок за подаване на единното заявление, заявленията за помощ или исканията за плащане, както и краен срок за подаване на заявленията за предоставяне на права на плащане или увеличаване на стойността на правата на плащане съгласно схемата за основно плащане, като тези крайни срокове са по-късни от предвидените в посочените членове. Тъй като датите и сроковете, определени в член 11, параграф 4 и член 15, параграфи 2 и 2а от Регламент за изпълнение (ЕС) № 809/2014, са свързани с крайния срок, предвиден в член 13, параграф 1 от същия регламент, следва да се предостави подобна дерогация за съобщаване на резултатите от предварителните проверки и за съобщаване на измененията на единното заявление или на искането за плащане.

               (5)

               Тъй като тези дерогации следва да обхващат единното заявление, заявленията за помощ и исканията за плащане, измененията на единното заявление или на искането за плащане и заявленията за предоставяне на права на плащане за 2017 г., е целесъобразно настоящият регламент да се прилага за заявленията и исканията за плащане за 2017 г.

               (6)

               Мерките, предвидени в настоящия регламент, са в съответствие със становището на Комитета за директните плащания и на Комитета за развитие на селските райони,

         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от член 13, параграф 1, първа алинея от Регламент за изпълнение (ЕС) № 809/2014 определяните от държавите членки крайни срокове за подаване на единното заявление, заявленията за помощ или исканията за плащане за 2017 г. не могат да бъдат по-късни от 15 юни.
   Член 2
   Чрез дерогация от член 15, параграф 2 от Регламент за изпълнение (ЕС) № 809/2014 в държави членки, които използват дерогацията по член 1 от настоящия регламент, измененията на единното заявление или на искането за плащане за 2017 г., направени в съответствие с член 15, параграф 1 от Регламент за изпълнение (ЕС) № 809/2014, се съобщават на компетентния орган не по-късно от 15 юни.
   Член 3
   Дерогациите, предвидени в членове 1 и 2, се прилагат и в съответните държави членки за целите на изчисляването на сроковете от съответно 26, 35 и 10 календарни дни след крайната дата за подаване на единното заявление, заявленията за помощ или исканията за плащане и крайния срок за съобщаване на измененията, посочени в член 11, параграф 4 и член 15, параграф 2а от Регламент за изпълнение (ЕС) № 809/2014.
   Член 4
   Чрез дерогация от член 22, параграф 1 от Регламент за изпълнение (ЕС) № 809/2014 определяната от държавите членки дата за подаване на заявления за предоставяне на права на плащане или увеличаване на стойността на правата на плащане съгласно схемата за основно плащане за 2017 г. не може да бъде по-късна от 15 юни.
   Член 5
   Настоящият регламент влиза в сила в деня на публикуването му в Официален вестник на Европейския съюз.
   Той се прилага за заявленията и исканията за плащане за 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 май 2017 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 549.

      (2)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).


title: Регламент за изпълнение (ЕС) № 1015/2013 на Комисията от 22 октомври 2013 година за установяване на стандартни стойности при внос с цел определяне на входната цена на някои плодове и зеленчуци

text:
               23.10.2013

               BG

               Официален вестник на Европейския съюз

               L 281/4

         РЕГЛАМЕНТ ЗА ИЗПЪЛНЕНИЕ (ЕС) № 1015/2013 НА КОМИСИЯТА
   от 22 октомври 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 22 октомври 2013 година.

            За Комисията, от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  40,0

                  MK

                  45,6

                  ZZ

                  42,8

                  0707 00 05

                  MK

                  62,5

                  TR

                  119,2

                  ZZ

                  90,9

                  0709 93 10

                  TR

                  147,7

                  ZZ

                  147,7

                  0805 50 10

                  AR

                  100,6

                  CL

                  90,0

                  IL

                  100,2

                  TR

                  84,1

                  ZA

                  102,7

                  ZZ

                  95,5

                  0806 10 10

                  BR

                  230,6

                  TR

                  163,0

                  ZZ

                  196,8

                  0808 10 80

                  CL

                  94,7

                  NZ

                  104,2

                  US

                  156,2

                  ZA

                  105,3

                  ZZ

                  115,1

                  0808 30 90

                  TR

                  120,5

                  ZZ

                  120,5

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 1124/2013 на Комисията от 8 ноември 2013 година за изменение на Регламент за изпълнение (ЕС) № 540/2011 по отношение на условията за одобрение на активното вещество бифенокс  текст от значение за ЕИП

text:
               9.11.2013

               BG

               Официален вестник на Европейския съюз

               L 299/34

         РЕГЛАМЕНТ ЗА ИЗПЪЛНЕНИЕ (ЕС) № 1124/2013 НА КОМИСИЯТА
   от 8 ноември 2013 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество бифенокс
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, първата хипотеза и член 78, параграф 2 от него,
   като има предвид, че:

               (1)

               С Директива 2008/66/ЕО на Комисията (2) бифенокс бе включен като активно вещество в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).

               (3)

               В съответствие с член 21, параграф 1, първа алинея от Регламент (ЕО) № 1107/2009 Белгия подаде заявление до Комисията за преразглеждане на одобрението на бифенокс в светлината на новите научни и технически познания в резултат на информация, предоставена на тази държава членка от нотификатора съгласно член 56, параграф 1 от посочения регламент. Въпросната информация касае образуването на нитрофен, дължащо се на употребата на бифенокс.

               (4)

               Белгия направи оценка на информацията, предоставена от нотификатора. На 21 март 2013 г. тя предаде своята оценка — под формата на притурка към проектодоклада за оценка — на останалите държави членки, Комисията и Европейския орган за безопасност на храните (наричан по-долу „органът“).

               (5)

               В светлината на тази информация Комисията сметна, че са налице данни, че бифенокс вече не удовлетворява критериите за одобрение, предвидени в член 4 от Регламент (ЕО) № 1107/2009.

               (6)

               Комисията прикани нотификатора да представи коментарите си.

               (7)

               Комисията стигна до заключението, че предвид обстоятелството, че при определени условия на околната среда употребата на бифенокс може да доведе до образуването на нитрофен, евентуалният риск за околната среда не може да бъде изключен, освен ако не бъдат наложени допълнителни ограничения.

               (8)

               Потвърждава се, че активното вещество бифенокс трябва да се счита за одобрено съгласно Регламент (ЕО) № 1107/2009. При оценката на заявленията за разрешаване на продукти за растителна защита държавите членки следва да отделят особено внимание на способността на бифенокс да доведе до образуването на нитрофен и да налагат ограничения по отношение на условията за употреба, когато е целесъобразно.

               (9)

               Поради това приложението към Регламент за изпълнение (ЕС) № 540/2011 следва да бъде съответно изменено.

               (10)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 ноември 2013 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  Директива 2008/66/ЕО на Комисията от 30 юни 2008 г. за изменение на Директива 91/414/ЕИО на Съвета за включване на бифенокс, дифлуфеникан, феноксапроп-Р, фенпропидин и хинокламин като активни вещества (ОВ L 171, 1.7.2008 г., стр. 9).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      ПРИЛОЖЕНИЕ
      Текстът в графа „Специфични разпоредби“ на ред 180, бифенокс, в част А от приложението към Регламент за изпълнение (ЕС) № 540/2011 се заменя със следното:

         „ЧАСТ А
         Може да бъде разрешена единствено употребата като хербицид.
         ЧАСТ Б
         За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно бифенокс, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 14 март 2008 г.
         При тази цялостна оценка държавите членки трябва да обърнат специално внимание на:

                     а)

                     безопасността на операторите, като гарантират, че условията на употреба предписват използването на подходяща лична предпазна екипировка, когато е целесъобразно;

                     б)

                     експозицията на потребителите чрез храната на остатъчни вещества от бифенокс в продукти от животински произход и в редуващи се ротационни култури;

                     в)

                     условията на околната среда, водещи до евентуалното образуване на нитрофен.

               Държавите членки налагат ограничения по отношение на условията на употреба, когато това е необходимо с оглед на буква в).“


title: Регламент за изпълнение (ЕС) № 706/2011 на Комисията от 20 юли 2011 година за одобряване на активното вещество профоксидим в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията  Текст от значение за ЕИП

text:
               21.7.2011

               BG

               Официален вестник на Европейския съюз

               L 190/50

         РЕГЛАМЕНТ ЗА ИЗПЪЛНЕНИЕ (ЕС) № 706/2011 НА КОМИСИЯТА
   от 20 юли 2011 година
   за одобряване на активното вещество профоксидим в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 и член 78, параграф 2 от него,
   като има предвид, че:

               (1)

               В съответствие с член 80, параграф 1, буква а) от Регламент (ЕО) № 1107/2009, Директива 91/414/ЕИО на Съвета (2) следва да се прилага по отношение на процедурата и условията за одобрение за активни вещества, за които е прието решение в съответствие с член 6, параграф 3 от тази директива преди 14 юни 2011 г. За профоксидим условията на член 80, параграф 1, буква а) от Регламент (ЕО) № 1107/2009 са изпълнени с Решение 1999/43/ЕО на Комисията (3)

               (2)

               В съответствие с член 6, параграф 2 от Директива 91/414/ЕИО на 2 април 1998 г. Испания получи заявление от BASF SE за включване на активното вещество профоксидим в приложение I към Директива 91/414/ЕИО. С Решение 1999/43/ЕО бе потвърдено, че досието е „пълно“ в смисъл, че би могло да се счита, че то принципно отговаря на предвидените в приложения II и III към Директива 91/414/ЕИО изисквания за данни и информация.

               (3)

               В съответствие с разпоредбите на член 6, параграфи 2 и 4 от Директива 91/414/ЕИО е оценено въздействието на посоченото активно вещество върху здравето на човека и на животните и върху околната среда по отношение на видовете употреба, предложени от заявителя. На 28 март 2001 г. определената за докладчик държава-членка представи на Комисията проект на доклада за оценка.

               (4)

               Проектът на доклада за оценка по отношение на профоксидим беше прегледан от държавите-членки и от Комисията в рамките на Постоянния комитет по хранителната верига и здравето на животните. Прегледът приключи на 17 юни 2011 г. с изготвянето на доклад на Комисията за преглед на профоксидим.

               (5)

               Проведените множество анализи показаха, че като цяло може да се очаква, че продуктите за растителна защита, съдържащи активното вещество профоксидим, отговарят на изискванията, предвидени в член 5, параграф 1, букви а) и б) и член 5, параграф 3 от Директива 91/414/ЕИО, по-специално по отношение на видовете употреба, проучени и подробно изложени в доклада за преглед на Комисията. Поради това е целесъобразно да се одобри веществото профоксидим.

               (6)

               Без вследствие на одобрението да се засягат предвидените в Регламент (ЕО) № 1107/2009 задължения, като се вземе предвид специфичното положение, създадено от прехода от Директива 91/414/ЕИО към Регламент (ЕО) № 1107/2009, следва обаче да се приложи следното. На държавите-членки следва да се предостави период от шест месеца след одобрението, за преразглеждане на разрешенията за продукти за растителна защита, които съдържат профоксидим. Когато е целесъобразно, държавите-членки следва да изменят, заменят или оттеглят разрешенията. Чрез дерогация от посочения срок следва да се определи по-дълъг срок за предвиденото в Директива 91/414/ЕИО предаване и извършване на оценка на актуализацията на пълната документация по приложение III за всеки продукт за растителна защита и за всеки отделен вид употреба съгласно единните принципи.

               (7)

               Натрупаният опит от включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (4) показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се провери дали притежателят на разрешение разполага с достъп до документация, която отговаря на изискванията на приложение II към посочената директива. Това уточнение обаче не налага нови задължения на държавите-членки или на притежателите на разрешения в сравнение с приетите досега директиви за изменение на приложение I към посочената директива или регламенти за одобряване на активни вещества.

               (8)

               Съгласно член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (5) следва да бъде съответно изменен.

               (9)

               От съображения за яснота Директива 2011/14/ЕС на Комисията от 24 февруари 2011 г. за изменение на Директива 91/414/ЕИО на Съвета за включване на профоксидим като активно вещество (6) следва да се отмени.

               (10)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Одобрение на активно вещество
   Активното вещество профоксидим, посочено в приложение I, се одобрява при предвидените в това приложение условия.
   Член 2
   Повторна оценка на продуктите за растителна защита
   1.   В съответствие с разпоредбите на Регламент (ЕО) № 1107/2009, когато е необходимо, държавите-членки изменят или оттеглят съществуващите разрешения за продукти за растителна защита, съдържащи активното вещество профоксидим, до 31 януари 2012 г.
   До тази дата те по-специално проверяват дали са изпълнени условията, предвидени в приложение I към посочения регламент, с изключение на определените в част Б на графата относно специфичните разпоредби в това приложение, както и дали лицето, на което е издадено разрешението, разполага с документация или има достъп до документация, която удовлетворява изискванията на приложение II към Директива 91/414/ЕИО съгласно условията на член 13, параграфи 1—4 от тази директива и член 62 от Регламент (ЕО) № 1107/2009.
   2.   Чрез дерогация от разпоредбите на параграф 1, за всеки разрешен продукт за растителна защита, съдържащ профоксидим като единствено активно вещество или като едно от няколкото активни вещества, изброени в приложението към Регламент за изпълнение (ЕС) № 540/2011, най-късно до 31 юли 2011 г. държавите-членки извършват повторна оценка на продукта съгласно единните принципи, предвидени в член 29, параграф 6 от Регламент (ЕО) № 1107/2009, въз основа на документация, отговаряща на изискванията на приложение III към Директива 91/414/ЕИО, и като отчитат предвиденото по силата на част Б на графата относно специфичните разпоредби в приложение I към този регламент. Въз основа на тази оценка те определят дали продуктът отговаря на условията, предвидени в член 29, параграф 1 от Регламент (ЕО) № 1107/2009.
   След като това определяне бъде извършено, държавите-членки:

               а)

               в случай на продукт, съдържащ профоксидим като единствено активно вещество, когато е необходимо, изменят или отменят разрешението не по-късно от 31 януари 2013 г.; или

               б)

               в случай на продукт, съдържащ профоксидим като едно от няколко активни вещества, при необходимост изменят или оттеглят разрешенията до 31 януари 2013 г. или до датата, определена за това изменение или оттегляне в съответния акт или актове, с които съответното вещество или вещества са били включени в приложение I към Директива 91/414/ЕИО или са били одобрени, в зависимост от това коя от двете дати е по-късната.

         Член 3
   Изменения на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
   Член 4
   Отмяна
   Директива 2011/14/ЕС се отменя.
   Член 5
   Влизане в сила и дата на прилагане
   Настоящият регламент влиза в сила на двадесетия ден след публикуването му в Официален вестник на Европейския съюз.
   Той се прилага от 1 август 2011 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 юли 2011 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  ОВ L 230, 19.8.1991 г., стр. 1.

      (3)  ОВ L 14, 19.1.1999 г., стр. 30.

      (4)  ОВ L 366, 15.12.1992 г., стр. 10.

      (5)  ОВ L 153, 11.6.2011 г., стр. 1.

      (6)  ОВ L 51, 25.2.2011 г., стр. 16.

      ПРИЛОЖЕНИЕ I

                  Популярно наименование, идентификационни номера

                  Наименование по IUPAC

                  Чистота (1)

                  Дата на одобрението

                  Изтичане на срока на одобрението

                  Специални разпоредби

                  Профоксидим
                  CAS № 139001-49-3
                  CIPAC № 621

                  2 - [(1 E/Z) - [(2 R S) – 2 - (4 – хлорофенокси) пропоксиимино] бутил] – 3 – хидрокси – 5 - [(3 R S; 3 S R) – тетрахидро – 2 H – тиопиран – 3 – ил] циклохекс – 2 - енон

                  ≥ 940 g/kg

                  1 август 2011 г.

                  31 юли 2021 г.

                  ЧАСТ A
                  Разрешава се единствено употреба като хербицид върху ориз.
                  ЧАСТ Б
                  За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно профоксидим, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 17 юни 2011 г.
                  При тази цялостна оценка държавите-членки отделят особено внимание на:

                              —

                              опазването на подпочвените води, когато активното вещество се прилага в области, уязвими по отношение на почвите и/или климатичните условия,

                              —

                              дългосрочния риск за нецелевите организми.

                        Условията за издаване на разрешение включват, когато е целесъобразно, мерки за ограничаване на риска.

         (1)  Допълнителни данни за идентичността и спецификацията на активните вещества са представени в доклада за преглед.

      ПРИЛОЖЕНИЕ II
      В част Б от приложението към Регламент за изпълнение (ЕС) № 540/2011 се добавя следното вписване:

                     Номер

                     Популярно наименование, идентификационни номера

                     Наименование по IUPAC

                     Чистота (1)

                     Дата на одобрението

                     Изтичане на срока на одобрението

                     Специални разпоредби

                     „2

                     Профоксидим
                     CAS № 139001-49-3
                     CIPAC № 621

                     2 - [(1 E/Z) - [(2 R S) – 2 - (4 – хлорофенокси) пропоксиимино] бутил] – 3 – хидрокси – 5 - [(3 R S; 3 S R) – тетрахидро – 2 H – тиопиран – 3 – ил] циклохекс – 2 - енон

                     ≥ 940 g/kg

                     1 август 2011 г.

                     31 юли 2021 г.

                     ЧАСТ A
                     Разрешава се единствено употреба като хербицид върху ориз.
                     ЧАСТ Б
                     За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преглед относно профоксидим, и по-специално допълнения I и II към него, във вида, в който е финализиран от Постоянния комитет по хранителната верига и здравето на животните на 17 юни 2011 г.
                     При тази цялостна оценка държавите-членки отделят особено внимание на:

                                 —

                                 опазването на подпочвените води, когато активното вещество се прилага в области, уязвими по отношение на почвите и/или климатичните условия,

                                 —

                                 дългосрочния риск за нецелевите организми.

                           Условията за издаване на разрешение включват, когато е целесъобразно, мерки за ограничаване на риска.“

         (1)  Допълнителни данни за идентичността и спецификацията на активните вещества са представени в доклада за преглед.


title: Регламент за изпълнение (ЕС) 2016/546 на Комисията от 7 април 2016 година за установяване на стандартни стойности при внос с цел определяне на входната цена на някои плодове и зеленчуци

text:
               8.4.2016

               BG

               Официален вестник на Европейския съюз

               L 94/12

         РЕГЛАМЕНТ ЗА ИЗПЪЛНЕНИЕ (ЕС) 2016/546 НА КОМИСИЯТА
   от 7 април 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 април 2016 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  IL

                  268,0

                  MA

                  91,1

                  SN

                  164,2

                  TR

                  99,8

                  ZZ

                  155,8

                  0707 00 05

                  MA

                  80,7

                  TR

                  131,0

                  ZZ

                  105,9

                  0709 93 10

                  MA

                  89,8

                  TR

                  118,9

                  ZZ

                  104,4

                  0805 10 20

                  EG

                  49,3

                  IL

                  77,2

                  MA

                  55,4

                  TN

                  71,4

                  TR

                  40,8

                  ZA

                  51,4

                  ZZ

                  57,6

                  0805 50 10

                  MA

                  91,9

                  TR

                  65,0

                  ZZ

                  78,5

                  0808 10 80

                  AR

                  86,1

                  BR

                  93,7

                  CL

                  116,7

                  US

                  158,0

                  ZA

                  85,9

                  ZZ

                  108,1

                  0808 30 90

                  AR

                  181,1

                  CL

                  105,5

                  CN

                  66,8

                  ZA

                  127,2

                  ZZ

                  120,2

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.